Diari Oficial de la Generalitat Valenciana


Sumari del DOGV 8432, del 27-11-2018 (2018/10614)

RESOLUCIÓ de 16 de novembre de 2018, de la Direcció General de Formació Professional i Ensenyaments de Règim Especial, per la qual es promou en la Comunitat Valenciana un procediment per a l'avaluació i acreditació de determinades unitats de competència professional, adquirides a través de l'experiència laboral o de vies no formals de formació, en la família professional d'Arts i Artesania, per a la qualificació completa ART 523\_3 Construcció de Decorats per a l'Escenografia d'Espectacles en Viu, Esdeveniments i Audiovisuals i per a la unitat de competència UC1711\_3 de la qualificació professional ART524\_3 Maquinària Escènica per a l'Espectacle en Viu.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8432

Data del DOGV
:   27-11-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/10350


Data del document
:   16-11-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * examen

RESOLUCIÓ de 16 de novembre de 2018, de la Direcció General de Formació Professional i Ensenyaments de Règim Especial, per la qual es promou en la Comunitat Valenciana un procediment per a l'avaluació i acreditació de determinades unitats de competència professional, adquirides a través de l'experiència laboral o de vies no formals de formació, en la família professional d'Arts i Artesania, per a la qualificació completa ART 523\_3 Construcció de Decorats per a l'Escenografia d'Espectacles en Viu, Esdeveniments i Audiovisuals i per a la unitat de competència UC1711\_3 de la qualificació professional ART524\_3 Maquinària Escènica per a l'Espectacle en Viu. [2018/10517]  
  
El procediment d'avaluació i acreditació de les competències professionals és un dels instruments i accions del Sistema Nacional de Qualificacions i Formació Professional, tal com estableix l'article 4, apartat 1, lletra b, de la Llei orgànica 5/2002, de 19 de juny, de les qualificacions i de la Formació Professional.  
Mitjançant el Reial decret 1224/2009, de 17 de juliol, de reconeixement de les competències professionals adquirides per experiència laboral, s'estableix el procediment i els requisits per a l'avaluació i acreditació de les competències professionals adquirides per les persones a través de l'experiència laboral o de vies no formals de formació, així com els efectes d'aquesta avaluació i acreditació de competències.  
  
Sobre aquest tema l'Administració educativa ha previst, en l'article 40 del Reial decret 1147/2011, de 29 de juliol, pel qual s'estableix l'ordenació general de la Formació Professional del sistema educatiu, que l'acreditació parcial d'unitats de competència obtinguda a través del procediment determinat pel Reial decret 1224/09, permetrà, als qui desitgen cursar els ensenyaments de la Formació Professional del sistema educatiu, sol·licitar la convalidació o exempció dels mòduls professionals establits en la norma que regule cada títol o curs d'especialització, a fi de completar o finalitzar aquests ensenyaments.  
  
Per la seua part l'Administració laboral, en el Reial decret 34/2008, de 18 de gener, pel qual es regulen els certificats de professionalitat, estableix en el seu article 8 que el certificat de professionalitat es pot obtindre mitjançant els procediments per a l'avaluació i acreditació de les competències professionals adquirides a través de l'experiència laboral o de vies no formals de formació així com mitjançant l'acumulació d'acreditacions parcials de les unitats de competència que comprenga el certificat de professionalitat.  
En la Comunitat Valenciana s'han promogut des de 2009 procediments de reconeixement de la competència professional adquirida per experiència laboral, intentant donar resposta principalment a sectors subjectes a regulacions professionals. No obstant això altres sectors professionals, amb gran pes en la nostra economia com és el cas del sector de la construcció de Falles i Fogueres, que empren un nombre molt elevat de professionals que encara que inicialment no disposaven d'una qualificació professional acreditada, a través del seu esforç per formar-se per vies no formals de formació i de la seua experiència professional, han adquirit els coneixements, les habilitats i les destreses necessàries per a desenvolupar satisfactòriament el seu treball. En una societat cada vegada més exigent, disposar d'una qualificació professional reconeguda i acreditada oficialment facilita el manteniment de l'ocupació, així com el seu accés o la seua promoció i permet la formació permanent de les persones que tinguen la inquietud de continuar aprenent per vies formals de formació.  
Això unit a les inquietuds traslladades pel Gremi Artesà d'Artistes Fallers de València, pel fet que en l'últim procediment realitzat en 2013 no tots els treballadors del sector interessats van poder inscriure's, planteja la necessitat de realitzar una segona convocatòria de reconeixement de la competència professional en el sector, i per tant, convocar un procediment de reconeixement de la competència professional adquirida per experiència laboral i formació no formal per a professionals del sector de fallers i foguerers i de la construcció de decorats per a l'escenografia d'espectacles en viu, esdeveniments i audiovisuals.  
En la Comunitat Valenciana el Decret 3/2018, de 12 de gener, del Consell, ha establit una estructura organitzativa conjunta, entre la conselleria competent en matèria d'educació i la conselleria competent en matèria d'ocupació, responsable del procediment d'avaluació i acreditació de la competència professional adquirida per experiència laboral i formació no formal definint les característiques de les convocatòries.  
  
Aquest nou procediment de reconeixement de la competència professional adquirida per experiència laboral i/o formació no formal serà finançat pel Ministeri d'Educació, Cultura i Esport i cofinançat pel Fons Social Europeu en el marc del Programa Operatiu Plurirregional d'Ocupació, Formació i Educació FSE de la Comunitat Valenciana 2014-2020.  
D'altra banda el Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, atribueix al Servei de Gestió de la Formació i Qualificació Professional, de la Direcció General de Formació Professional i Ensenyaments de Règim Especial, la funció de gestionar el procediment de reconeixement, avaluació i certificació de les competències professionals.  
Per tot això, informat el Consell Valencià de Formació Professional, en virtut de les competències atribuïdes per l'article 16 del Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, aquesta direcció general resol:  
  
  
Primer. Objecte  
La present resolució té per objecte dur a terme, en l'àmbit de la Comunitat Valenciana, l'avaluació i acreditació d'unitats de competència professional adquirides a través de l'experiència laboral o de vies no formals de formació, de conformitat amb el que s'estableix en el Reial decret 1224/2009, de 17 de juliol, el Decret 3/2018, de 12 de gener i les bases que es recullen en l'annex I d'aquesta resolució.  
  
Segon. Unitats de competència, seus i places convocades  
Les unitats de competència objecte d'avaluació i acreditació, així com les places convocades i la seu en la qual està previst dur a terme el procediment, estan recollides en l'annex III, amb indicació, si és el cas, dels títols de Formació Professional i certificats de professionalitat en els quals estan incloses.  
  
Tercer. Destinataris  
Dirigida a professionals del sector de fallers i foguerers i de la construcció de decorats per a l'escenografia d'espectacles en viu, esdeveniments i audiovisuals, amb prioritat per als residents en la Comunitat Valenciana.  
  
Quart. Execució  
Es faculta el Servei de Gestió de la Formació i Qualificació Professional, de la Direcció General de Formació Professional i Ensenyaments de Règim Especial, per a executar o aplicar el procediment d'avaluació i acreditació objecte de la present resolució, conforme a les bases de la convocatòria i amb plena subjecció a les disposicions i normativa vigent en aquesta matèria.  
No obstant això, en tot allò que no es preveu expressament en aquesta resolució serà aplicable el Reial decret 1224/2009, de 17 de juliol, pel qual es regula el reconeixement de les competències professionals adquirides per experiència laboral.  
  
Cinqué. Designació del personal assessor i avaluador  
La directora general de Formació Professional i Ensenyaments de Règim Especial, a proposta del Servei de Gestió de la Formació i Qualificació Professional, designarà el personal assessor i avaluador, degudament habilitat, que actuarà en la seu establida per a dur a terme el procediment de reconeixement de la competència professional adquirida per experiència laboral.  
  
Sisé. Retribucions  
El personal assessor i avaluador empleat públic designat per a participar en aquest procediment percebrà, una vegada finalitzat aquest, les compensacions econòmiques previstes en el Decret 24/1997, d'11 de febrer, del Govern Valencià, sobre indemnitzacions per raó del servei i gratificacions per serveis extraordinaris del personal al servei de la Generalitat Valenciana. L'import del pagament al personal assessor i components de la comissió d'avaluació quan siguen professionals o experts aliens a l'Administració, serà el mateix però en concepte de prestació de serveis especials.  
Per a les funcions d'avaluació, assessorament i admissió es determinarà mitjançant resolució de la directora general de Formació Professional i Ensenyaments de Règim Especial, el nombre màxim de sessions retribuïbles per família, o àrea professional si és el cas, i seu, en funció de les unitats de competència convocades, les persones candidates admeses i el nombre de personal assessor i avaluador que participe en el procediment.  
  
Seté. Seguiment del procediment  
El Consell Valencià de Formació Professional serà informat del desenvolupament i resultats del procediment convocat per aquesta resolució.  
  
Huité. Documentació del procés  
L'expedient del procediment, en el qual es recolliran tots els registres i resultats produïts al llarg d'aquest, serà custodiat en el centre designat com a seu.  
Transcorreguts dos mesos des de la publicació de les llistes definitives d'admesos, les persones candidates no admeses disposaran d'un mes per a retirar la seua documentació en el centre en què l'hagen depositada.  
D'altra banda, les persones candidates admeses que hagen participat en el procediment, transcorreguts dos mesos des del lliurament d'acreditacions, disposaran d'un mes per a retirar la seua documentació del centre assignat per a realitzar el procediment.  
En tots dos casos transcorregut el període fixat per a recuperar la documentació, en cas de no haver sigut retirada, aquesta podrà ser destruïda per l'Administració.  
  
Nové. Permisos individuals de formació  
Per a facilitar l'accés a aquest procediment de reconeixement de competències professionals es podran utilitzar els permisos individuals de formació, d'acord amb el que es preveu en l'article 21 de l'Ordre TAS/2307/2007, de 27 de juliol.  
  
Deu. Entrada en vigor i recursos  
La resolució farà efecte des de l'endemà de ser publicada en el Diari Oficial de la Generalitat Valenciana.  
  
Contra la present resolució, que no posa fi a la via administrativa, els interessats podran interposar recurs d'alçada davant el secretari autonòmic d'Educació i Investigació de la Conselleria d'Educació, Investigació, Cultura i Esport, en el termini d'un mes, a partir de l'endemà de ser publicada, de conformitat amb el que s'estableix en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 16 de novembre de 2018.- La directora general de Formació Professional i Ensenyaments de Règim Especial: Marina Sánchez Costas.  
  
  
ANNEX I  
Bases de la convocatòria  
  
1. Requisits de participació  
Les persones que desitgen participar en el procediment hauran de complir els següents requisits:  
1. Posseir la nacionalitat espanyola, haver obtingut el certificat de registre de ciutadania comunitària o la targeta de familiar de ciutadà de la Unió, o ser titular d'una autorització de residència, o de residència i treball a Espanya en vigor, en els termes establits en la normativa espanyola d'estrangeria i immigració.   
2. Tindre 20 anys complits en el moment de realitzar la inscripció, per a unitats de competència de qualificacions de nivell II i III, i 18 anys per a unitats de competència de qualificacions de nivell I.  
3. Tindre experiència laboral i/o formació relacionada amb les competències professionals que es volen acreditar:  
- En el cas d'experiència laboral. Justificar en els últims 10 anys transcorreguts abans de realitzar-se la convocatòria, per a unitats de competència de nivell II i III, almenys 3 anys, amb un mínim de 2.000 hores treballades en total. I per a unitats de competència de nivell I, almenys 2 anys, amb un mínim de 1.200 hores treballades en total.  
- En el cas de formació. Justificar en els últims 10 anys transcorreguts abans de realitzar-se la convocatòria, almenys 300 hores per a unitats de competència de nivell II i III, i 200 hores per a unitats de competència de nivell I. En els casos en què els mòduls formatius associats a la unitat de competència que es pretén acreditar contemplen una durada inferior, s'hauran d'acreditar les hores establides en aquests mòduls. Vegeu annex III.  
La justificació dels requisits de participació així com de l'historial professional i/o formatiu, es farà a través de la documentació que s'estableix en l'annex IV.  
Els candidats o les candidates que tinguen els requisits d'experiència laboral o formativa indicats anteriorment i que no puguen justificar-los mitjançant els documents assenyalats en l'annex IV, si són majors de 25 anys, podran sol·licitar la seua inscripció provisional en el procediment. En aquest cas presentaran la justificació mitjançant alguna prova admesa en dret de la seua experiència laboral o aprenentatges no formals. Les comissions d'admissió estudiaran la documentació i determinaran, sense perjudici dels criteris de prioritat, si escau la seua inscripció definitiva.  
La falta del compliment dels requisits establits comporta l'exclusió de la convocatòria.  
  
2. Seu per al procediment  
Aquest procediment es durà a terme en els centres que s'assenyalen en l'annex III.  
  
3. Places convocades  
El nombre de places convocades són les determinades en l'annex III.  
  
4. Fases i actuacions del procediment  
Aquest procediment d'avaluació i acreditació de competències professionals consta de les següents actuacions i fases:  
1. Informació i orientació: aquesta fase ha de proporcionar informació bàsica de com obtindre l'acreditació d'unitats de competència, incloses en el Sistema Nacional de Qualificacions i Formació Professional, i sobre el procediment regulat per aquesta resolució.  
2. Preinscripció: aquesta actuació és necessària per a realitzar una distribució ajustada dels candidats o candidates seleccionats per seu. La preinscripció es realitza de forma telemàtica sobre la base de la declaració responsable de les persones candidates, que serà comprovada i contrastada en la següent actuació.  
3. Admissió i inscripció de candidats o candidates: serà duta a terme per la comissió d'avaluació que es constituirà en comissió d'admissió, en aquesta actuació es contrastarà el compliment dels requisits necessaris per a participar i la veracitat de l'autobaremació. La falsedat en les dades aportades o declarades comportarà la pèrdua dels drets a participar en aquesta convocatòria, sense perjudici del dret a reclamar davant les llistes provisionals.  
4. Fase d'assessorament: de suport a les persones candidates en la recopilació i l'ordenació de les evidències necessàries que demostren el domini professional relatiu a les unitats de competència que desitja que li siguen acreditades i d'orientació sobre les possibles accions formatives que han d'efectuar a fi de millorar la seua qualificació professional.  
5. Sol·licitud d'avaluació de la competència professional: una vegada finalitzada la fase d'assessorament, el candidat o la candidata a la vista de l'informe de l'assessor o de l'assessora, que no és vinculant, haurà de sol·licitar les unitats de competència en les quals vol ser avaluada.  
6. Fase d'avaluació: de comprovació, en cadascuna de les unitats de competència en què s'haja inscrit el candidat o la candidata, de la competència professional requerida en les realitzacions professionals corresponents.  
7. Assessorament final i individual sobre itineraris formatius que puguen completar un perfil professional.  
8. Fase d'acreditació i de registre: es reconeixeran, acreditaran i registraran les unitats de competència posseïdes i demostrades pels candidats i candidates al llarg del procediment d'avaluació. El document d'acreditació serà emés per la Direcció General de Formació Professional i Ensenyaments de Règim Especial.  
  
5. Informació i orientació general  
Amb caràcter previ a l'inici del procediment de reconeixement de la competència professional, el Servei de Gestió de la Formació i Qualificació Professional, en col·laboració amb els centres designats com a seus, facilitarà informació general als possibles candidats o candidates sobre el desenvolupament del procediment, de manera que aquests puguen prendre una decisió sobre la seua participació en aquest.  
Aquesta informació es traslladarà igualment als efectes oportuns a les oficines d'ocupació, agències de desenvolupament local i als diferents agents socials i econòmics representats en el Consell Valencià de la Formació Professional.  
  
6. Preinscripció i termini de presentació  
6.1. Preinscripció  
Els qui desitgen participar en el procés d'acreditació hauran de presentar una instància telemàticament. Les dades que es requereixen per a sol·licitar la preinscripció figuren en l'annex II.1 de la present resolució. A més els aspirants hauran d'emplenar de manera obligatòria, també telemàticament i en la mateixa aplicació, el seu historial professional i formatiu, el contingut del qual apareix en l'annex II. 2. El formulari per a la sol·licitud se situarà en la web de Qualificacions Professionals de la Conselleria d'Educació, Investigació, Cultura i Esport.  
  
http://www.ceice.gva.es/web/cualificaciones-profesionales  
Una vegada emplenada la sol·licitud i remesa en línia, l'aspirant haurà d'imprimir-la i conservar-la per a presentar-la posteriorment si se li requereix en la fase d'admissió, juntament amb la documentació acreditativa que consta en l'annex IV, davant la comissió admissió de la seu que li haja sigut assignada.  
6.2. Termini de presentació  
El termini de presentació de sol·licituds serà de 20 dies hàbils a comptar des de l'endemà de la publicació en el DOGV. En aquest còmput no s'inclouran dissabtes, diumenges ni festius.  
  
7. Criteris d'ordenació  
En el cas que hi haja més sol·licituds que places s'aplicaran, a aquells candidats o candidates que complisquen els requisits generals de la convocatòria, els criteris de prioritat que es detallen a continuació.   
Criteris de prioritat:  
Criteri 1r. Persones que complisquen els requisits d'accés que siguen residents en la Comunitat Valenciana.  
Criteri 2n Resta de persones que complisquen els requisits d'accés.  
Dins dels criteris de prioritat anteriors les sol·licituds s'ordenaran per blocs, amb la prelació que es detalla a continuació. Per la qual cosa els candidats o candidates, amb independència del criteri de prioritat que els corresponga, hauran d'optar per la participació en un sol dels blocs a l'efecte de barem, encara que hauran d'emplenar les dades sobre l'Historial Professional i el Formatiu de la sol·licitud.  
1r. Bloc de sol·licitants que compten amb l'experiència laboral mínima exigida, relacionada amb la qualificació professional, i amb la documentació requerida per a justificar-la.  
Dins d'aquest bloc s'ordenaran les persones candidates per l'experiència laboral (assalariats o autònoms), ordenades de manera decreixent pel major nombre de dies acreditats mitjançant l'informe de vida laboral o informe de la mutualitat corresponent, comptats com a màxim fins al dia anterior al començament de la preinscripció, inclusivament.  
  
2n. Bloc de sol·licitants que no compten amb l'experiència laboral mínima exigida però que acrediten formació no formal suficient relacionada amb les unitats de competència en les quals es preinscriuen.  
Dins d'aquest bloc s'ordenaran, de manera decreixent, pel major nombre d'hores de formació, acreditades mitjançant els certificats corresponents.  
3r. Bloc de sol·licitants que tenint l'experiència laboral o formativa mínima exigida, no poden justificar amb la documentació prevista en l'annex IV, i són majors de 25 anys.  
Només ha d'optar-se per aquest bloc si no es pot optar pels anteriors, ja que aquests donen prioritat en la participació si hi ha més sol·licituds que places.  
Dins d'aquest bloc s'ordenaran primer els candidats o les candidates per l'experiència laboral de manera decreixent pel major nombre de dies declarats i a continuació les persones amb només formació no formal de manera decreixent, pel major nombre d'hores de formació declarades.  
  
En cas d'empat en algun apartat, els candidats o les candidates s'ordenaran, de manera decreixent, per ordre d'arribada de la sol·licitud.  
  
8. Llistes de persones preinscrites que passen a la fase d'admissió  
8.1. Llistes provisionals de persones preinscrites  
En la web de Qualificacions Professionals de la Conselleria d'Educació, Investigació, Cultura i Esport, http://www.ceice.gva.es/va/web/cualificaciones-profesionales, es faran públiques les llistes provisionals, en què s'indicarà les persones preinscrites, que una vegada aplicats els criteris de prioritat i baremació segons les dades declarades per l'interessat, passen a la fase d'admissió, amb indicació del centre o seu adjudicada, les preinscrites que no passen momentàniament a la fase d'admissió, que queden en llista d'espera mentre dure la fase d'admissió i les excloses amb indicació del motiu d'exclusió.  
8.2. Reclamació i esmena de les llistes provisionals  
Durant els 5 dies hàbils següents al de la seua publicació, les persones interessades poden reclamar o sol·licitar l'esmena d'algun error comés pel candidat o la candidata en emplenar la sol·licitud o l'autobarem, a través del procediment telemàtic que s'indique al costat de la llista provisional.  
8.3. Llistes definitives de les persones preinscrites  
El Servei de Gestió de la Formació i Qualificació Professional rebudes les sol·licituds de correcció o esmena, corregirà si escau els errors a instàncies dels interessats o interessades en el termini màxim de 5 dies hàbils següents al de la finalització del termini de reclamació i farà pública en la web mencionada anteriorment, les llistes definitives amb els preinscrits o les preinscrites que passen a la fase d'admissió, amb indicació del centre o seu adjudicat, els preinscrits o les preinscrites que queden en llista d'espera mentre dure la fase d'admissió i els exclosos per no complir els requisits.  
Les dades que apareguen en les llistes definitives ja no podran ser objecte de reclamació excepte en el cas que en la següent fase siguen modificades per la comissió encarregada de l'admissió.  
En publicar les llistes definitives es convocaran els preinscrits i les preinscrites que passen a la fase d'admissió, a una sessió informativa i d'aportació de documents, d'obligada assistència, en les respectives seus.  
8.4. Situació de les persones preinscrites que momentàniament no passen a la fase d'admissió  
Els preinscrits i les preinscrites que momentàniament no passen a la fase d'admissió, conformen una llista d'espera i passaran a la mencionada fase si es generen vacants dins d'aquest període, sempre que acrediten els mèrits al·legats en l'autobarem. Per a això, seran convocats a través de la web, per a aportar la documentació corresponent, per la qual cosa hauran de consultar aquesta web regularment.  
  
9. Admissió  
9.1. Sessió per a aportació de documents.  
a) Els candidats inscrits convocats han d'assistir personalment o autoritzar alguna persona per a aportar els documents que acrediten els requisits de participació així com el seu historial professional i formatiu.  
  
b) La sessió té per objecte recollir la documentació que ha de presentar-se segons s'indica en l'annex IV, acarar amb els originals les còpies presentades i en el cas de detectar l'absència d'algun document citar a termini els interessats per a la seua presentació. Els interessats ha de presentar originals o original i còpia per a acarar quan vulga conservar l'original.  
c) Els documents que cal presentar podran estar redactats en qualsevol de les dues llengües oficials de la Comunitat Valenciana, si no és així hauran d'anar acompanyats de la traducció oficial en alguna d'aquestes llengües.  
d) La falta d'assistència, personal o autoritzada no justificada, a la sessió es considerarà com a renúncia a la convocatòria. Es considerarà causa justificada els casos en els quals la no-assistència estiga motivada per malaltia pròpia que impossibilite la seua assistència, o per esdevindre un deure inexcusable. S'entén com deure inexcusable de caràcter públic o personal, l'obligació que incumbeix a una persona l'incompliment del qual li genera una responsabilitat d'índole penal, civil o administrativa. En aquests supòsits, haurà de justificar-se la circumstància esdevinguda mitjançant el seu document acreditatiu. En cas de justificar l'absència, el president de la comissió d'admissió, en el termini de dos dies hàbils següents a la justificació, notificarà per correu electrònic o postal al candidat o la candidata una nova data per a la sessió d'aportació de documents.  
9.2. Revisió de la documentació aportada.  
La comissió d'admissió constituïda en la seu, revisarà la documentació aportada pels candidats o les candidates.  
La falsedat en les dades aportades o declarades comportarà la pèrdua del dret a participar en aquesta convocatòria, sense perjudici de la possible reclamació a les llistes provisionals.  
Si abans de la publicació de la llista provisional de persones admeses es genera alguna vacant, es procedirà segons el que s'indica en l'apartat 8.4.  
9.3. Llistes provisionals de persones admeses  
La comissió d'admissió farà pública, almenys en els taulers d'anuncis del centre o seu, i l'Administració en la web de Qualificacions Professionals de la Conselleria d'Educació, Investigació, Cultura i Esport, la llista provisional de persones admeses, no admeses i excloses amb expressió dels motius de l'exclusió.  
Les persones interessades disposaran de 5 dies hàbils, a partir de l'endemà de la publicació de les llistes provisionals, per a presentar, davant la comissió, al·legacions contra aquestes. En aquestes al·legacions no es podran presentar documents relatius a experiències diferents de les aportades inicialment.  
9.4. Llistes definitives de persones admeses  
La comissió d'admissió analitzarà les al·legacions presentades pels interessats i les interessades i elaborarà la llista definitiva de les persones que han sigut admeses, no admeses i excloses, que s'exposarà per part de l'Administració en la web de Qualificacions Professionals de la Conselleria d'Educació, Investigació, Cultura i Esport, en el termini màxim de 5 dies hàbils posteriors a la finalització del termini de presentació de reclamacions. Sobre aquest tema es considerarà que s'han contestat les reclamacions a través de la publicació de les llistes definitives, resultant desestimades totes aquelles reclamacions interposades a les llistes provisionals que no s'hagen tingut en consideració en les llistes definitives.  
Contra aquest acte, que no esgota la via administrativa, podrà interposar-se en el termini d'un mes, recurs d'alçada davant la directora general de Formació Professional i Ensenyaments de Règim Especial.  
9.5. Durada de la fase d'admissió  
Aquesta fase tindrà una durada màxima de 25 dies hàbils, no es computen els dissabtes, diumenges ni festius. En casos excepcionals i degudament acreditats el Servei de Gestió de la Formació i Qualificació Professional podrà ampliar aquest termini.  
  
10. Assessorament  
1) En funció del nombre de persones candidates finalment admeses, la directora general de Formació Professional i Ensenyaments de Règim Especial, a proposta del Servei de Gestió de la Formació i Qualificació Professional, designarà el personal assessor adscrit per seus en el present procediment, d'acord amb els criteris de proximitat del domicili laboral o particular a la seu, disponibilitat, heterogeneïtat de la procedència professional i requisits del Reial decret 1224/09.  
  
2) L'assessorament serà obligatori i tindrà caràcter individualitzat o col·lectiu, en funció de les necessitats dels candidats i candidates. Per a accedir a aquesta fase cal acreditar el pagament de la taxa corresponent i presentar la sol·licitud d'inscripció en la fase d'assessorament. Tots dos documents es podran trobar en la web de Qualificacions Professionals quan siga convocat a la reunió grupal d'assessorament. L'abandó o renúncia a aquesta fase per part del candidat o la candidata, que haurà de realitzar-se per escrit dirigit al coordinador o la coordinadora de l'equip d'assessors, no comporta el reintegrament de la taxa corresponent. La falta d'assistència no justificada a les reunions grupals o individuals, provocarà la pèrdua de la condició de candidat per al procediment. Es considerarà causa justificada els casos en els quals la no-assistència estiga motivada per malaltia pròpia que impossibilite la seua assistència, o per esdevindre un deure inexcusable. S'entén com deure inexcusable de caràcter públic o personal, l'obligació que incumbeix a una persona l'incompliment del qual li genera una responsabilitat d'índole penal, civil o administrativa. En aquests supòsits, haurà de justificar-se la circumstància esdevinguda mitjançant document acreditatiu d'aquesta. En cas de justificar l'absència, el personal assessor en el termini de cinc dies hàbils següents a la justificació, notificarà per correu electrònic o postal al candidat o la candidata una nova data per a la sessió d'assessorament.  
  
3) Aquesta fase tindrà una durada màxima de 35 dies hàbils, no es computaran els dissabtes, diumenges ni festius. En casos excepcionals i degudament acreditats el Servei de Gestió de la Formació i Qualificació Professional podrà ampliar aquest termini.  
4) Començarà amb una reunió conjunta o per grups de candidats o candidates, en la qual l'equip d'assessors i assessores informarà sobre la dinàmica general d'assessorament, horaris, mitjans per a comunicar-se amb el candidat o la candidata i totes aquelles qüestions que l'equip d'assessors considere d'interés per a facilitar el procediment. D'altra banda es recollirà la sol·licitud d'inscripció en la fase i el document del pagament de les taxes, o si escau minoració o exempció d'aquesta.  
5) L'assessor o l'assessora, quan es considere necessari, citarà l'aspirant a participar en el procediment per a ajudar-lo, si escau, a autoevaluar la seua competència, completar el seu historial personal i/o formatiu o a presentar evidències que el justifiquen, amb la finalitat d'identificar la correspondència dels seus aprenentatges amb les unitats de competència que són més idònies a l'efecte de reconeixement.  
6) L'assessor o l'assessora, atesa la documentació aportada, realitzarà un informe orientatiu sobre la conveniència que l'aspirant accedisca a la fase d'avaluació i sobre les competències professionals que considera suficientment justificat el seu pas a la següent fase.  
7) Si l'informe mencionat en l'apartat anterior és positiu, es traslladarà a la corresponent comissió d'avaluació en el dossier de competències, que contindrà tota la documentació aportada així com l'informe elaborat degudament signat.  
8) Si l'informe és negatiu, s'indicarà al candidat o la candidata la formació complementària que hauria de realitzar i els centres on podria rebre-la. No obstant això, atés que el contingut de l'informe de l'assessor o l'assessora no és vinculant, el candidat o la candidata podrà decidir passar a la fase d'avaluació. En aquest cas, també es traslladarà a la comissió d'avaluació, juntament amb l'informe, la documentació mencionada en l'apartat 4).  
9) La fase d'assessorament finalitza amb el lliurament al candidat o la candidata de l'informe de l'assessor o l'assessora.  
10) En previsió de possible cofinançament, al llarg d'aquesta fase, amb ajuda de l'assessor o l'assessora, si és necessari, d'acord amb el Reglament 1304/2013 del Parlament i del Consell, de 17 de desembre de 2013, relatiu al Fons Social Europeu, el candidat o la candidata haurà de facilitar la informació que permeta acomplir els requisits d'informació a través d'indicadors d'execució, referits al moment previ a l'inici de la seua admissió al procediment d'acreditació de competències. Sense perjudici que en el cas de ser necessari aquesta informació es recapte en la fase d'avaluació a través dels avaluadors. Amb aquesta mateixa finalitat se sol·licitarà al personal assessor i avaluador el seu coneixement d'aquesta possibilitat, mitjançant la signatura de presa de coneixement del cofinançament del fons social europeu. En aquest mateix sentit, en previsió de possible cofinançament futur, s'enviarà la presa de coneixement al personal assessor i avaluador que participe en aquest procediment per al seu emplenament.  
  
11. Avaluació  
1) En funció del nombre de persones candidates finalment admeses, la directora general de Formació Professional i Ensenyaments de Règim Especial, a proposta del Servei de Gestió de la Formació i Qualificació Professional, designarà els avaluadors i les avaluadores adscrits per seus en el present procediment, d'acord amb els criteris de proximitat del domicili laboral o particular a la seu, disponibilitat, heterogeneïtat de la procedència professional i requisits del Reial decret 1224/09.  
  
2) Per a prendre part en la fase d'avaluació els aspirants o les aspirants hauran de presentar una sol·licitud en el mateix centre al final de la fase d'assessorament, i procedir a l'abonament de les taxes corresponents segons les unitats de competència en què s'ha inscrit per al seu reconeixement. L'abandó o renúncia a aquesta fase per part del candidat o la candidata, que haurà de realitzar-se per escrit dirigit al president de la comissió, no comporta el reintegrament de la taxa corresponent. L'assistència a les entrevistes estructurades, contrastos directes i proves d'avaluació, individuals o col·lectives, seran de caràcter obligatori. En cas que el candidat o la candidata no puga assistir-hi, haurà de justificar la seua absència en el termini dels tres dies hàbils següents a la sessió o es considerarà que desisteix de la seua sol·licitud, circumstància que es farà constar en el seu expedient, i figurarà en l'acta d'avaluació, com no presentada. Es considerarà causa justificada els casos en els quals la no-assistència estiga motivada per malaltia del candidat o la candidata que li impossibilite la seua assistència, o per esdevindre un deure inexcusable de caràcter públic o personal. S'entén com a deure inexcusable de caràcter públic o personal, l'obligació que incumbeix a una persona l'incompliment de la qual li genera una responsabilitat d'índole penal, civil o administrativa. En aquests supòsits, haurà de justificar-se la circumstància esdevinguda mitjançant document acreditatiu d'aquesta. En cas de justificar l'absència, la comissió d'avaluació en el termini de cinc dies hàbils següents a la justificació, notificarà per correu electrònic o postal al candidat o la candidata una nova data per a l'entrevista, contrast o prova d'avaluació. D'altra banda, durant el desenvolupament del procés d'avaluació, l'incompliment greu per part del candidat o la candidata de les normes de prevenció de riscos laborals que s'hagen d'aplicar en les activitats d'avaluació, podrà provocar la seua interrupció i la valoració negativa de la competència corresponent.  
3) Començarà amb una reunió conjunta o per grups de candidats i candidates, en la qual la comissió d'avaluació informarà sobre la dinàmica general de l'avaluació, horaris, mitjans per a comunicar-se amb els candidats o candidates, termini per al pagament de les taxes i totes aquelles qüestions que es consideren d'interés per a facilitar el procediment. Aquesta fase tindrà una durada màxima de 35 dies hàbils, no es computaran els dissabtes, diumenges ni festius. En casos excepcionals i degudament acreditats el Servei de Gestió de la Formació i Qualificació Professional podrà ampliar aquest termini.  
4) L'avaluació constarà de dues parts:  
a) Preparació de l'avaluació. En aquesta part cada aspirant serà informat pel personal avaluador sobre les característiques d'aquesta fase. Així mateix, es fixaran els moments, llocs i, en la mesura que siga possible, els procediments d'avaluació; tot això serà recollit en un pla d'avaluació, que serà comunicat a cada candidat o candidata per part de la comissió avaluadora. Aquest pla serà elaborat tenint en compte tota la documentació aportada i generada pel candidat o candidata en la fase d'assessorament.  
b) Desenvolupament de l'avaluació:  
- En primer lloc, s'avaluaran les evidències indirectes, analitzant el dossier de competències presentat pel candidat o la candidata. En el cas de decidir que no ha de passar a contrast d'evidències directes, és preceptiva almenys una entrevista estructurada amb el candidat o la candidata i comunicar-li de manera motivada la decisió per part de la comissió d'avaluació. En el cas de decidir que per evidències indirectes un candidat o candidata té adquirides totes les unitats de competència sol·licitades, igualment serà preceptiva almenys una entrevista professional amb el candidat o la candidata així com la comunicació posterior a aquesta persona de la decisió presa per part de la comissió d'avaluació.  
  
- Posteriorment s'avaluaran les evidències directes, per a això s'utilitzaran diversos elements per a facilitar que el candidat o la candidata puga demostrar la seua competència, com ara: el dossier individual de competències, l'entrevista personal, l'observació o simulació d'una pràctica o altres proves complementàries.  
5) L'avaluació, en cadascuna de les unitats de competència en les quals s'haja inscrit el candidat o la candidata, tindrà per objecte comprovar si demostra la competència professional requerida en les realitzacions professionals, en els nivells establits en els criteris de realització i en una situació de treball, real o simulada, fixada a partir del context professional.  
6) L'avaluació es realitzarà analitzant l'informe de l'assessor o l'assessora i tota la documentació aportada pel candidat o la candidata i, si escau, recaptant noves evidències necessàries per a avaluar la competència professional requerida en les unitats de competència en les quals s'haja inscrit.  
7) S'utilitzaran els mètodes que es consideren necessaris per a comprovar el que explicita la persona que presenta la seua candidatura en la documentació aportada. Aquests mètodes poden ser, entre altres, l'observació del candidat o la candidata en el lloc de treball, simulacions, proves estandarditzades de competència professional o entrevista professional.  
8) La selecció dels mètodes i la seua concreció en activitats d'avaluació es realitzarà d'acord amb la naturalesa de la unitat de competència, les característiques de l'aspirant a participar en el procediment i els criteris per a l'avaluació recollits en les guies d'evidències.  
  
9) L'avaluació es desenvoluparà seguint una planificació prèvia, en la qual constaran, almenys, les activitats i mètodes d'avaluació, així com els llocs i dates previstos. De cada activitat quedarà un registre signat per l'aspirant i l'avaluador o l'avaluadora.  
10) Cada avaluador o avaluadora realitzarà un informe per a la comissió d'avaluació amb la seua proposta de judici de competència.  
11) El resultat de l'avaluació de la competència professional en una determinada unitat de competència s'expressarà en termes de demostrada o no demostrada.  
12) El candidat o la candidata avaluada serà informada dels resultats de l'avaluació i tindrà dret a reclamació davant la comissió d'avaluació.  
  
  
12. Comissió avaluadora  
1. La comissió avaluadora estarà integrada per un mínim de cinc persones habilitades com a avaluadores, almenys dues d'elles personal al servei de l'Administració, designades per la directora general de Formació Professional i Ensenyaments de Règim Especial a proposta del Servei de Gestió de la Formació i Qualificació Professional, seguint els criteris assenyalats en la base 10.1. Una de les quals actuarà de president o presidenta i una altra de secretari o secretària, i serà requisit que siga personal al servei de l'Administració. Es garantirà, sempre que siga possible, la presència d'avaluadors tant del sector formatiu com del productiu. El seu funcionament i actuació estarà subjecte als preceptes continguts en la Llei 40/2015, d'1 d'octubre, de règim jurídic del sector públic.  
D'altra banda, segons el que es preveu en l'article 27.5 del Reial decret 1224/2009, per a poder participar com avaluador o avaluadora és necessari no trobar-se incurs en les circumstàncies d'abstenció previstes en l'article 23 de la Llei 40/2015, de règim jurídic del sector públic.  
2. La comissió avaluadora podrà recaptar la col·laboració puntual de persones expertes, la participació de les quals haurà de ser autoritzada pel Servei de Gestió de la Formació i la Qualificació Professional.  
3. En el procés d'avaluació no podran intervindre persones que hagen participat com a assessors en aquesta mateixa convocatòria.  
4. Funcions de la comissió avaluadora:  
a) Organitzar el procés d'avaluació a través d'un pla que incloga les activitats o proves necessàries i la gestió derivada de la seua actuació.  
  
b) Valorar la documentació aportada per les persones candidates i per l'informe de l'assessor o l'assessora. Es podrà requerir al candidat o la candidata, si això és necessari, l'aportació d'una altra documentació complementària que evidencie l'adquisició de la competència professional que sol·licita que li siga reconeguda.  
c) Determinar el mètode i instruments d'avaluació de la competència professional.  
d) Avaluar la competència professional a partir de la informació recopilada i les evidències generades i registrades al llarg de tot el procediment, prenent com a referent les realitzacions professionals i els criteris de realització de cadascuna de les unitats de competència.  
  
e) Recollir els resultats en una acta d'avaluació que juntament amb tot l'expedient s'arxivarà en el mateix centre que actue de seu.  
f) Resoldre les reclamacions que puguen presentar els candidats o les candidates durant el procés d'avaluació.  
g) Documentar el procés d'avaluació per al seguiment, control i garantia de qualitat.  
h) Informar el candidat o la candidata dels resultats de l'avaluació; així com sobre les oportunitats per a completar la seua formació i obtindre l'acreditació completa de títols de Formació Professional o certificats de professionalitat.  
i) Actuar en la fase d'admissió, revisant la documentació aportada pels candidats o les candidates admeses en la fase de preinscripció, i publicar les llistes corresponent i atendre les possibles reclamacions.  
  
j) Una vegada informat el candidat o la candidata i en el termini màxim de 4 setmanes des de l'acreditació de la competència, obtindran dels admesos que hagen acreditat la seua competència professional en el procediment, els indicadors de resultat immediat, de conformitat amb el que es disposa en l'article 5 del Reglament 1304/2013 del Parlament i del Consell, de 17 de desembre de 2013, relatiu al Fons Social Europeu, en previsió de possibles cofinançaments.  
k) Totes les vinculades a les seues funcions que li siguen assignades pel Servei de Gestió de la Formació i Qualificació Professional.  
5. Funcions del president o presidenta de la comissió:  
a) Representar i mantindre la interlocució amb el Servei de Gestió de la Formació i la Qualificació Professional.  
b) Convocar i presidir les reunions de la comissió.  
c) Dirigir i coordinar les actuacions de la comissió.  
d) Supervisar i coordinar l'elaboració i el desenvolupament de les proves i les actuacions dels equips d'avaluació.  
e) Vetlar pel compliment de les normes establides en la present resolució.  
6. Funcions del secretari o la secretària de la comissió:  
a) Redactar les actes i, si escau, donar fe dels acords adoptats en les reunions de la comissió.  
b) Rebre les propostes de judici de competència per al seu trasllat a la comissió.  
c) Expedir les certificacions de caràcter no acadèmic que siguen sol·licitades pels candidats o candidates o per l'Administració.  
d) Remetre les actes d'avaluació al Servei de Gestió de la Formació i la Qualificació Professional i arxivar còpia d'aquestes, juntament amb la resta de l'expedient del procediment, en el centre de referència.  
  
e) Emplenar la documentació requerida a l'efecte de la corresponent indemnització econòmica que puga correspondre per les actuacions de la comissió.  
f) Redactar i publicar les llistes corresponents en el procés d'admissió i inscripció.  
7. Funcions del conjunt d'avaluadors o avaluadores:  
a) Elaborar els plans d'avaluació.  
b) Assistir a la realització de les proves i controlar el seu desenvolupament.  
c) Registrar totes les activitats d'avaluació, que seran signades pels avaluadors i pel candidat.  
d) Proposar els judicis de competència.  
e) Redactar els informes d'avaluació.  
f) Participar en el procés d'admissió i inscripció.  
  
13. Resultats de l'avaluació  
1. La comissió, a partir dels informes d'avaluació i de les actuacions desenvolupades, emetrà un judici de competència en relació amb les evidències directes o indirectes aportades per cada aspirant. El judici de competència s'expressarà de manera dicotòmica, en termes de competència demostrada o competència no demostrada.   
2. Els referents d'avaluació per al procés descrit en el punt anterior seran les unitats de competència, amb les seues corresponents realitzacions professionals i criteris de realització.  
3. El document en el qual s'expressa el judici de competència serà entregat personalment al candidat o la candidata a fi de garantir la necessària confidencialitat.  
4. Una vegada informada la persona candidata i en el termini màxim de 4 setmanes es podrà recaptar per mitjans telemàtics de les persones admeses que hagen acreditat la seua competència professional en el procediment, els indicadors de resultat immediat, de conformitat amb el que es disposa en l'article 5 del reglament 1304/2013 del Parlament i del Consell, de 17 de desembre de 2013, relatiu al Fons Social Europeu.  
  
  
14. Reclamacions  
Els interessats o les interessades, contra les resolucions i els actes de tràmit de la comissió avaluadora, podran interposar reclamació davant el president o presidenta de la comissió, en els cinc dies hàbils següents a la comunicació. La comissió resoldrà en el termini de cinc dies hàbils.  
Contra aquest acte, que no esgota la via administrativa, podrà interposar-se recurs d'alçada davant la directora general de Formació Professional i Ensenyaments de Règim Especial, en el termini d'un mes.  
  
15. Assessorament final  
Una vegada finalitzat el procés d'avaluació el candidat o la candidata rebrà de la comissió avaluadora un escrit en el qual es farà constar, segons siga procedent:  
1. Possibilitats de formació, amb les orientacions pertinents, perquè puga acreditar en convocatòries posteriors les unitats de competència per a les quals havia sol·licitat acreditació.  
2. Possibilitats de formació, amb les orientacions pertinents, per a completar un títol de Formació Professional o certificat de professionalitat.  
D'altra banda, quan el candidat o la candidata complete els requisits per a l'obtenció d'un certificat de professionalitat o un títol de Formació Professional, la comissió avaluadora li indicarà els tràmits necessaris per a la seua obtenció.  
  
16. Acreditació de les unitats de competència  
a) A les persones que siguen avaluades positivament els serà entregat un document oficial de l'administració competent, d'acreditació de la unitat o unitats de competència corresponents.  
b) Les unitats de competència acreditades tenen valor en tot l'Estat i seran reconegudes a l'efecte d'acreditació parcial acumulable per a l'obtenció del títol de Formació Professional o certificat de professionalitat corresponent.  
c) En tot cas l'obtenció del títol de tècnic o de tècnica superior requerirà complir els requisits d'accés previstos en els ensenyaments corresponents, segons el que es preveu en la Llei orgànica 2/2006, d'educació, de 3 de maig.  
d) En el termini de 6 mesos des de l'acreditació de la competència professional, l'Administració podrà sol·licitar dels candidats o les candidates l'actualització de les dades dels indicadors de resultat immediat recaptats per la comissió d'avaluació, amb la finalitat de formalitzar els indicadors de resultat a llarg termini.  
  
17. Registre  
Les comissions d'avaluació traslladaran l'original de l'acta final al Servei de Gestió de la Formació i Qualificació Professional per a procedir a les acreditacions i incorporar aquestes al corresponent registre oficial. Hauran de guardar una còpia de l'acta amb la resta de l'expedient.   
  
18. Drets d'inscripció. Taxes  
Per a accedir a la fase d'assessorament cal abonar una taxa única i per a accedir a la fase d'avaluació cal abonar una taxa per cada unitat de competència sol·licitada.  
Les mencionades taxes es fixaran a l'empara del que es disposa en l'article14.4 de la Llei 20/2017, de 28 de desembre, de taxes.  
Les exempcions o minoracions en l'import de les taxes seran les previstes en l'article 14.4-2 de la Llei 20/2017, de 28 de desembre, de taxes:  
Estaran exempts del pagament de taxes «els subjectes passius que es troben inscrits com a demandants legals d'ocupació, amb una antiguitat mínima de 3 mesos, referida a la data de la respectiva inscripció».  
  
Tenen dret a una bonificació del 50 per 100 de la quota «els discapacitats amb un grau de minusvalidesa igual o superior al 33 per 100».  
  
La informació sobre l'imprés per a abonar les taxes així com la seua quantitat es facilitarà oportunament en la web de Qualificacions Professionals de la Conselleria d'Educació, Investigació, Cultura i Esport.